Predkladacia správa

     Na základe Plánu práce vlády SR na rok 2003, MH SR predkladá hodnotenie plnenia Národného programu rozvoja cestovného ruchu v SR. 
    Vláda SR prerokovala 28. 02. 2001 Správu o rozvoji cestovného ruchu a Národný program rozvoja cestovného ruchu v SR. Uznesením číslo 185/2001 prijala súbor opatrení na riešenie problémov CR ako aj opatrení zameraných na podporu rozvoja cestovného ruchu. Dokument prerokovala aj NR SR 05. 04. 2001 a k materiálu prijala uznesenie číslo 1336.
     Cieľom predloženého materiálu je informovať vládu SR o plnení zámerov a úloh, ktoré boli prijaté v súvislosti s Národným programom rozvoja cestovného ruchu v SR, ako východiska pre plnenie cieľa uvedeného v Programovom vyhlásení vlády SR na rok 2002 -2005 v oblasti cestovného ruchu. Vláda SR sa vo svojom programovom vyhlásení zaviazala, že pripraví a realizuje novú koncepciu rozvoja cestovného ruchu, s ťažiskom na: 
-	podporu aktívneho cestovného ruchu so zameraním najmä na ekoturizmus, 
-	podporu kúpeľného a zdravotného cestovného ruchu, 
-	podporu agroturistiky a vidieckeho cestovného ruchu v silnej väzbe na participáciu územnej samosprávy.
     Predkladaný materiál v prvej časti uvádza ciele Národného programu rozvoja cestovného ruchu a vývoj cestovného ruchu z hľadiska ich plnenia. Druhá časť materiálu obsahuje plnenie úloh prijatých na realizáciu Národného programu rozvoja cestovného ruchu. 
     Vychádzajúc z plnení cieľov a úloh Národného programu rozvoja cestovného ruchu v SR v tretej časti je stratégia cestovného ruchu v súlade s Programovým vyhlásením vlády SR a v súlade s odporúčaniami EÚ pre toto obdobie.

     Prílohou materiálu sú štatistické údaje cestovného ruchu za roky 2001 a 2002 a ich porovnanie s rokom pred prijatím Národného programu rozvoja cestovného ruchu v SR, t. j. rokom 2000.
     V návrhu uznesenia vlády SR navrhujeme zrušiť dve opatrenia z uznesenia vlády SR č. 185 z 28. 02. 2001. Opatrenie č. 18 navrhujeme zrušiť z dôvodu, že úloha je prakticky splnená, nakoľko otázka informačných technológií je riešená v rámci Sektorového operačného programuj priemysel a služby s tým, že bude úlohou Slovenskej agentúry pre cestovný ruch zriadiť jednotný informačný systém cestovného ruchu za pomoci štrukturálnych fondov EÚ. Opatrenie č. 24 navrhujeme zrušiť, nakoľko problematiky ochrany prírody vo vzťahu k cestovnému ruchu je riešená úlohami v rámci Národnej stratégie trvalo udržateľného rozvoja  a Národnou stratégiou biodiverzity. V koncepčnej oblasti je úloha už  zabezpečovaná v rámci spracúvanej Regionalizácie cestovného ruchu.   

Predkladaný materiál nemá finančný, ekonomický a environmentálny vplyv, ani vplyv na zamestnanosť.